<classify> TUME iliyoundwa kuchunguza wizi wa mashine ya ultrasound katika sakata la wizi uliotokea kwenye hospitali ya halmashauri ya mji wa Bariadi Somanda mkoani Simiyu imeanza kazi.Akizungumza na waandishi wa habari ofisini kwake, Katibu Tawala wa Mkoa wa Simiyu, Jumanne Sagini alisema wameanza kutekeleza maagizo yaliyotolewa na serikali na kwamba tume hiyo ilianza kazi juzi na kutakiwa kuikamilisha kesho.Taarifa yao itaainisha chanzo cha wizi huo, nani wahusika, kama ni uzembe, na watakuja na mapendekezo ya nini kifanyike, njia ya kurudisha mashine hiyo, lakini pia watakuja na mapendekezo ya nini kifanyike kuzuia wizi usitokee tena kwenye hospitali hiyo, alisema Sagini.Aidha, Sagini alisema licha ya kuundwa kwa tume hiyo, bado vyombo mbalimbali vya kiuchunguzi vya serikali vinaendelea na kazi yake ya kuhakikisha wanampata mhusika au kupatikana kwa mashine hiyo.Mashine hiyo iliibwa hospitalini hapo Agosti 3, mwaka huu, ambako Mkuu wa Wilaya ya Bariadi, Festo Kiswaga aliagiza watumishi 137 wa hospitali hiyo kuchanga fedha kulingana na mishahara yao kufidia mashine hiyo.Hata hivyo, agizo lilitenguliwa na Katibu Tawala Sagini huku Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo akiagiza kuundwa kwa tume ya uchunguzi, huku naye akizuia watumishi wa hospitali hiyo kulipishwa fedha ili kufidia wizi huo.  <topic>: KITAIFA 